สำนักงบประมาณแห่งรัฐสภา หรือ CBO พยากรณ์ว่าภาวะการจ้างงาน จะกระเตื้องดีขึ้นอย่างช้าๆ
ขณะที่ประธานาธิบดีบารัค โอบามา เตรียมแถลงแสดงภาวะสหรัฐครั้งแรก ท่านประธานาธิบดี เผชิญกับการพยากรณ์ ของนักวิเคราะห์ด้านงบประมาณของรัฐสภา
สำนักงบประมาณแห่งรัฐสภา หรือ CBOพยากรณ์ว่าภาวะการจ้างงาน จะกระเตื้องดีขึ้นอย่างช้าๆ และเตือนว่าจะเกิดสถานการณ์ด้านการเงินระยะยาวที่จะประคับประคองไว้ไม่อยู่ ในยามที่ภาวะหนี้สินพอกพูนขึ้นเรื่อยๆ ขณะที่รัฐสภาเตรียมตัวพิจารณางบประมาณปีหน้า ที่ท่านประธานาธิบดีเสนอมาซึ่งจะมีการนำออกเปิดเผยในสัปดาห์หน้า ผู้อำนวยการสำนักงบประมาณแห่งรัฐสภาหรือCBO ดักลาส เอลเมนดอร์ฟ เตือนเกี่ยวกับสถานการณ์ด้านการว่างงาน ในอเมริกาไว้ว่าจะมีการจ้างงานเพิ่มขึ้นอย่างแน่นอนในปีนี้ และแสดงความคาดหมายว่าอัตราการว่างงาน จะไม่กลับไปสู่ระดับที่เคยเป็นมานานคือห้าเปอร์เซ็นต์จนกว่าจะถึงปีพุทธศักราช 2557 CBO กะประมาณว่าการขาดดุลย์ ของงบประมาณของรัฐบาลอเมริกันในปีพุทธศักราช 2553 จะลดลงเหลือ 1.35 ล้านล้านเหรียญสหรัฐขณะที่ภาวะเศรษฐกิจฟื้นตัวจากภาวะซบเซา อย่างรุนแรงนั้นต่อไปอย่างช้าๆและในปีหน้าภาวะขาดดุลย์จะลดลงอย่างมาก โดยจะเหลือจำนวนเก้าแสนแปดหมื่นล้านเหรียญสหรัฐ คุณดักลาส เอลเมนดอร์ฟ ผู้อำนวยการของ CBOกล่าวว่า การที่ภาวะขาดดุลย์ของงบประมาณจะกระเตื้องดีขึ้นนั้น ขึ้นอยู่กับการปล่อยให้การลดอัตราภาษีซึ่งประกาศใช้เป็นกฎหมายสมัยนายจอร์จ ดับเบิ้ลยู บุชเป็นประธานาธิบดีนั้นหมดอายุลงไป เขาชี้ให้เห็นถึงเรื่องความไม่สมดุลย์ ระหว่างรายจ่ายและรายได้ของรัฐบาลอเมริกันซึ่งมีจำนวนมาก และเรื้อรังมานานโดยกล่าวเสริมว่า เศรษฐกิจนั้นอยู่บนเส้นทางที่ไม่อาจประคับประคองไว้ได้ เขากล่าวไว้ตอนนี้ว่า "สหรัฐเผชิญกับการไม่เชื่อมต่อกันระหว่างบริการที่ประชาชนคาดหวังว่า รัฐบาลจะจัดหามาให้โดยเฉพาะอย่างยิ่ง ในเรื่องสวัสดิการสำหรับชาวอเมริกันผู้สูงอายุและรายได้จากภาษีอากร ที่พวกเขาเตรียมจะยื่นให้รัฐบาลนำมาใช้จ่าย ในการให้บริการเหล่านั้นและว่าจะต้องมีการแก้ไข ความไม่เชื่อมต่อกันดังกล่าว ถ้าหากสหรัฐต้องการหลีกเลี่ยงมิให้เกิดความเสียหายระยะยาวต่อเศรษฐกิจ และต่อความผาสุขของประชากร" การที่ภาวะจ้างงานไม่แจ่มใส และความหวาดเกรง เกี่ยวกับผลกระทบระยะยาวของภาวะขาดดุลย์ด้านงบประมาณเป็นปัญหาสำคัญ ที่ประธานาธิบดีบารัค โอบามาเผชิญ ในการเลือกตั้งสมาชิกรัฐสภาอเมริกันกลางสมัยในเดือนพฤศจิกายนปีนี้ ท่านประธานาธิบดี เผชิญกับการต่อต้านของฝ่ายพรรครีพับลิกันอย่างต่อเนื่องและคาดกันว่า ท่านประธานาธิบดีจะใช้โอกาส ที่ท่านแถลงแสดงภาวะสหรัฐนี้เพื่อชี้ให้เห็นถึงผลสำเร็จ ของโครงการกระตุ้นภาวะเศรษฐกิจ ในขณะที่ยอมรับว่า ความก้าวหน้าจนถึงขณะนี้ยังไม่รวดเร็วเป็นที่น่าพอใจ ประธานาธิบดีบารัค โอบามาจะเสนอให้ตรึงรายจ่ายที่ไม่เกี่ยวข้องกับความมั่นคงของรัฐบาลอเมริกัน ไว้เป็นเวลาสามปี เพื่อช่วยควบคุมมิให้ภาวะขาดดุลย์ของงบประมาณเพิ่มสูงขึ้น ซึ่งรัฐบาลอเมริกันเชื่อมั่นว่า จะช่วยให้ประหยัดเงิน ได้สองแสนห้าหมื่นล้านเหรียญสหรัฐในช่วงสิบปีผู้อำนวยการของ CBO ดักลาส เอลเมนดอร์ฟกล่าวว่าเรื่องนั้นเป็นการก้าวย่างไปถูกทิศทาง แต่เป็นการก้าวย่างที่สั้นไปสู่การควบคุมภาวะขาดดุลย์ของงบประมาณ